b'\n_START_ARTICLE_\nT\xc3\xa5tten om Romund Halte\n_START_PARAGRAPH_\nT\xc3\xa5tten om Romund Halte (Hr\xc3\xb3mundar \xc3\xbe\xc3\xa1ttr halta) er en t\xc3\xa5tt, en kort islendingesaga fra 1200-tallet. Historien foreg\xc3\xa5r i Hr\xc3\xbatafj\xc3\xb6r\xc3\xb0r p\xc3\xa5 900-tallet og handler om Romund og hans venner i kamp med tyvaktige norske handelsmenn. _NEWLINE_En gruppe p\xc3\xa5 tolv norske handelsmenn kommer til Hr\xc3\xbatafj\xc3\xb6r\xc3\xb0r, og oppf\xc3\xb8rer seg uvennlig. Romund mistenker dem for \xc3\xa5 ha stj\xc3\xa5let og slaktet fire hester, og reiser sak mot dem p\xc3\xa5 tinget. De blir d\xc3\xb8mt og hevner seg ved \xc3\xa5 angripe Romunds g\xc3\xa5rd. Romund feller seks av dem, men blir selv drept. Alle nordmennene d\xc3\xb8r, noen i striden og de siste i et forlis. Romunds s\xc3\xb8nn Hallstein overlever og kjemper siden sammen med kong Olav Tryggvason p\xc3\xa5 \xc2\xabOrmen Lange\xc2\xbb._NEWLINE_T\xc3\xa6tten er kjent fra Den st\xc3\xb8rre saga om Olav Tryggvason, slik denne gjengis i h\xc3\xa5ndskriftet Flateyjarb\xc3\xb3k. Historien er ogs\xc3\xa5 gjengitt i Landn\xc3\xa5mabok, hvor det gjengis flere vers enn de tre som t\xc3\xa5tten inneholder. Dette tyder p\xc3\xa5 at den kjente versjonen av fortellingen er en forkortet versjon av en tapt lengre original. Oversatt til norsk av Bergsveinn Birgisson og Bernt \xc3\x98. Thorvaldsen i fembindsverket Islendingesagaene, 2014.'